АСПОРТСМЕН ШIАКВА ГIАЦIАСИТI.

ХIреспублика аунашвачпагIвчва аспорт атшауацIыхра гватра ду азалырхуата нхара ду акIвдыршитI. КЧР а-Хъада Темрезов Рашид йгьи «Газпром» аунашвачпагIв Миллер Алексей мачвы зцIарцIаз ангIалра апкъ йтата Къарча-Черкес «Газпром – детям» программа йаларжьтI. Ауи ацхърагIарала хIреспублика ауацIала спортплощадкIата йгIахъыртIхьаз 12 йнадзитI. Ауат йрыуапI АлбыргIан квтанай апхьарта апшцIа йандыргIалыз.

Ауи астадион гIахътIра асквш 1984 йгIашIарышвта АлбыргIан кыт апхьарта апны физкультурала йазрыпхьауа ХIамыкъва Псабыда Федор йпа йбзирагьи алапI. Ауи йадикIылыз «Шарпны» футбол команда асквш 2010 агIан Санкт-Петербург йакIвшаз «Кожаный мяч» Россия анкъвакъвра йапхъагылагIвхатI, датшагьи гIатгара щарда рымапI. Ауатква гIарпхьадзауата Абаза районла йапхъахауа астадион АлбыргIан йыруыхварныс щаквдыргылтI.

АлбыргIан кыт хIанца ХIамыкъва Псабыда й-2-хауа акласс апхьагIвчва физкультура дирычпауата хIаквшватI. ЙхIымаджьащахъвата асабиква тшыззырбжьаз хIдырбатI, ауат астадион шIыц йшайгвыргъьауа гIахIархIвтI.

Й-2-хауа класс апхьагIв КIам МухIамад футболгьи, хвитта абакIрагьи бзи йшибауа гIахIайхIвтI. ЪачIвагIата йгIалихуашла хIанйазцIгIа, дазымхъвыцуа зынла «Криштиану Роналду йапшта сфутболистхуштI», – джьауап гIахIитхтI. Къвач Лика волейбол бзи йшылбауа, ауаса афутбол дхънахта, ужвы атопасра лзаман зымгIва шалтуа хIлырдыртI.

– Астадион ангIахъхIтIы анхара рыцIа ймайрахатI. Араъа зынгьи йгьымцырам, хIвсысагьи чкIвынчвагьи тшгIазыркIкIитI, дасу йгвапхауа аспорт квпшыраква тшырзырбжьитI. ЦIабыргыта, баргвыракIгьи аъапI –астадион алицензия швъаква ужвыгьи йъадгалам йгIалцIла асабиква анкъвакъвраква йрылагIжьырныс гьхIылшум, – йхIвитI ХIамыкъва Псабыда.

Ауи йшгIаликIгIазла, уахьчIвала АлбыргIан квтанай апхьарта апны футбол командата пщба рымапI. АчкIвынчва йгIархьымшвауата ахIвссагьи атопасра йазъазата тшгIадырбитI. АхIбачва йырхъазымкIва, й-2-хауа, й-3-хауа классква рапхьагIвчвагьи йрымаджьащахъвадзата топ йаситI. КЧР-ла гIатгара зму абжьагIвы ХIамыкъва Псабыда ауат йбергьлу футболасыгIвчва гIарылцIуашта дгвыгъитI. Ауи йазхъауымцIушта йгьаъам, йауа ухIварыквын, азгIашыкъра злу ашIаква даргьи йыртахъыпI ауи ншарныс. Ауат мшкIы ахъымпауата астадион йгIайитI, разъазара йаладырхIитI, рылшараква дырхъвыхитI. Ауат аспорт фашаква йзакIымкIва йрымапI, атопквала йадгалапI, «Юность» саби спорт апхьарта аунашвахъцIарта цхърагIара гIаддрадзитI. АбжьагIвы йгIадзынгылуа ашIаква рзаман шабгу интернет, телефон, телебара йарымтуата аспорт йшгIаланайыркIуаш дащтата йкъару шабгу рыдицIитI.

Йуан Ася.